projecte-aina/catalan_government_crawling huggingface dataset:
Les instal·lacions hoteleres destinades a salut es troben en diferents punts del territori i seran tutelades pels hospitals referents de cada lloc
Els primers pacients que s'allotjaran en hotels salut seran els que dependran de l'Hospital Joan XXIII i l'Hospital Santa Tecla a partir de demà a l'SB Express Tarragona
La Regió Sanitària Camp de Tarragona disposarà a partir de demà d'hotels salut per tal de donar cobertura a la possible necessitat de més llits per a pacients de Covid-19.
Així mateix, comptarà amb habitacions disponibles per als professionals sanitaris que ho necessitin.
Pel que fa als hotels salut a la Regió Sanitària Camp de Tarragona acolliran dos perfils de pacients.
D'una banda persones que han tingut contacte estret i que requereixen aïllament i no el poden fer a domicili i de l'altra pacients amb simptomatologia respiratòria lleu i que no disposen d'aïllament a domicili.
El primer hotel salut que entrarà en funcionament serà l'SB Express Tarragona que oferirà una capacitat de 160 llits.
Aquest hotel s'ha condicionat per part de l'ICS Camp de Tarragona i rebrà pacients derivats des de l'Hospital Universitari Joan XXIII de Tarragona i de l'Hospital Santa Tecla, i pacients de l'Alt camp i la Conca de Barberà.
Aquests hospitals comptaran també amb l'Hotel Villa Dorada de Salou, amb una capacitat de 260 llits.
L'atenció mèdica en aquests espais la duran els metges de l'atenció primària i el suport d'infermeria i serveis generals de l'Hospital Joan XXIII de la Gerència Territorial de l'ICS Camp de Tarragona.
A Reus s'ha disposat de l'Hotel Reus Park amb una capacitat de 110 llits que tindrà com a hospital de referència l'Hospital Sant Joan de Reus.
Pel que fa a l'Hospital del Vendrell, comptarà amb l'Hotels Sant Salvador de Coma-ruga amb una capacitat de 156 llits per quan sigui necessari comptar amb aquest espai per als malalts dels dos perfils descrits.
Així mateix, la Regió Sanitària Camp de Tarragona ja compta amb 256 habitacions per a professionals ubicades a l'Hotel SB Ciutat de Tarragona, amb una capacitat per a 168 persones; Apartaments Claudia a Reus, amb una
capacitat per a 18 persones; Fèlix Hotel a Valls, amb una capacitat per a 50 persones; i Apartament Mandala a Calafell per a 20 persones.
La Regió Sanitària Camp de Tarragona, a més d'aquests hotels que ja es troben a disposició del CatSalut tant per a hotels salut com per a professionals té la capacitat d'ampliar aquesta oferta i continua negociant amb diferents operadors hotelers per si fos necessari.
Aquesta mesura es pren segons les decisions de l'equip tècnic de treball entre la Regió Sanitària Camp de Tarragona i els serveis territorials del Departament de Treball, Afers Socials i Famílies
En els pròxims dies, l'empresa STS-Grup es podria fer càrrec de la gestió de la residència Nostrallar dels Pallaresos que actualment gestiona la Fundació Catalana Privada de Suport a la Gent Gran.
La residència Nostrallar és un centre concertat amb la Generalitat de Catalunya que disposa tant de places públiques com privades.
Per això, un cop es produeixi aquest canvi es comunicaria als residents i a les seves famílies el canvi de titular amb la subrogació dels drets i deures dels seus contractes.
STS-Grup quedaria exonerada de totes les responsabilitats en què es pugui haver incorregut fins la data de l'entrada en la gestió del centre.
Pel que fa a recursos humans, es realitzaria la subrogació dels treballadors amb la preservació de tots el seus drets i dels seus deures establerts en els seus contractes.
La residència nostra llar té una capacitat de 210 places registrals, de les quals 95 són concertades i 115 privades.
Actualment hi ha una ocupació de 120 llits.
A través de la web i xarxes ha organitzat la jornada Indústria 4.0, accions per als més petits i ajuts per als col·legials a més de l'atenció telemàtica
El Col·legi d'Enginyers Tècnics i Industrials de Tarragona (CETIT), Enginyers Tarragona, ha realitzat diferents accions per tal d'adaptar els serveis que ofereix als col·legiats i a la ciutadania amb motiu de la pandèmia de la COVID19.
En aquest sentit Enginyers Tarragona ha tingut en compte tant col·legiats com els més joves realitzant activitats per a diferents franges d'edat.
Ús de xarxes per conèixer el territori i fer experiment
Pel que fa a les xarxes Enginyers Tarragona ha iniciat diferents experiències com Conèixer el territori.
Diàriament a l'instagram @ enginyerstarragona es penja un fotografia d'algun indret del nostre territori per tal que els seguidors puguin esbrinar de quin indret es tracta.
Aquesta iniciativa permet, a més, donar a conèixer llocs singulars i petites històries dels nostres pobles, monuments o indrets curiosos.
Per als més petits Enginyers Tarragona al seu facebook els convida a fer nous experiments "Experiències i experiments amb ENGINY".
Amb ous, amb aigua, amb sorra, amb diferents elements que podem trobar aquests dies per la llar i que posen en evidència qüestions de ciència.
Des del facebook es convida a què es pengin fotos i vídeos o els enviïn per correu electrònic a [EMAIL] per tal de poder-los compartir.
Així mateix es realitza un concurs de dibuix sota el títol de Coronavirus on es demana una explicació del dibuix que s'hi presenta.
Des d'Enginyers Tarragona es va organitzar la Jornada Indústria 4.0 mitjançant tres dies de webinars que van tenir força acceptació i èxit de participació.
En aquests tres dies es varen tractar temes com la robòtica open, la visió artificial i indústria 4.0, una mirada realista a la IloT, realitat augmentada i virtual aplicades a la indústria, fingerpoint: una solució Iot per a la salut de la màquina i estratègies d'intel·ligència artificial dins de la indústria 4.0 Machine Learning.
Igualment, Enginyers Tarragona ha pres mesures d'ajuda als col·legiats.
S'han ajornat tos els pagaments fins que no finalitzi el confinament, per tant no es realitzaran els cobraments de cap rebut dels visats efectuats.
S'han ajornat els pagament al MUPITI ( M utualitdad de P revisión S ocial de Peritos e I ngenieros T écnicos I ndustriales) de les quotes de l'assegurança professional corresponent als mesos d'abril i maig.
Així mateix, la secretaria tècnica del col·legi està al servei dels col·legiats per consultes i visats.
També s'estan realitzant trucades telefòniques a tots els col·legiats majors de 65 anys per demanar si els podem ajudar en aquest confinament.
Per als mutualistes s'ha instaurat el servei gratuït de videoconsulta amb metges de les especialitats mentre duri aquesta situació excepcional.
Així mateix s'ha donat accés gratuït a través de Toolbox a normes UNE per a la fabricació de material contra el coronavirus.
L'Hospital Germans Trias ha donat d'alta aquest dilluns 20 abril el pacient número 1000 de COVID-19.
Es tracta d'un home de 65 anys que portava ingressat a l'Hospital des del passat 25 de març i que ha superat la malaltia després d'estar ingressat al Servei de Medicina Interna.
La direcció de l'hospital ha obsequiat al pacient amb un ram de flors, en el que ha representat un emotiu moment de reconeixement tant pel pacient com pels propis professionals de l'Hospital.
El primer pacient amb COVID-19 va ser diagnosticat a Germans Trias el 9 de març.
Des de llavors, l'Hospital s'ha transformat i ha ampliat el seu parc de llits, especialment de crítics, per donar resposta a l'alta demanda assistencial durant la pandèmia.
Actualment ja s'han donat ja més de 170 altes de les àrees de crítics de l'Hospital.
"Els esforços dels professionals han fet possible que, en poc més d'un mes, tinguem més de mil pacients recuperats de la COVID-19", explica Antoni Dávalos, director del centre.
Es van derivar fa un mes a Sant Joan de Déu a causa de la COVID-19
Després que a finals de març la Fundació Hospital de l'Esperit Sant (FHES) derivés els parts a l'Hospital Sant Joan de Déu de Barcelona per allunyar-los del coronavirus, el centre colomenc els aproxima ara al territori i s'atendran a l'Hospital Universitari Germans Trias i Pujol.
La redistribució d'equips professionals i espais estructurals a Germans Trias, a causa de la disminució de pacients amb la COVID-19, permet a l'hospital badaloní assumir ara aquesta activitat, amb els avantatges que suposa la proximitat territorial per a les pacients.
La FHES va deixar d'atendre els parts per tal de preservar la salut de les dones que han de donar a llum durant la pandèmia.
Amb el trasllat es buscava també alliberar recursos per destinar-los al tractament de pacients amb la COVID-19.
La disminució de les infeccions per coronavirus de les últimes setmanes permetrà que l'Hospital de l'Esperit Sant vagi recuperant, mica en mica, la seva activitat habitual.
Més endavant, reprendrà l'atenció als parts i les usuàries podran tornar a donar a llum al centre.
L'evolució de la pandèmia de la COVID-19 ha portat els centres residencials de Sabadell, com en el conjunt de Catalunya, a una situació complicada, atesa l'elevada fragilitat de la gent gran que hi viu.
Amb la finalitat de trobar solucions ràpides i efectives, el Departament de Salut va posar en marxa el passat dia 10 d'abril el Pla d'acció a les residències per protegir les persones que hi resideixen i els professionals que les atenen, i assegurar una atenció adequada de les seves necessitats sanitàries i socials.
Actualment a la ciutat de Sabadell hi ha 42 centres residencials, entre gent gran, persones amb discapacitats intel·lectuals, físiques, i de salut mental, que compten amb 1.349 residents, als quals s'ha fet 900 proves PCR, que suposa un 66% dels residents, amb la previsió de realitzar-les totes durant la primera setmana de maig.
El nombre d'èxitus notificats com a COVID-19 en aquests 42 centres ha estat de 75.
Totes aquestes dades són a data 20 d'abril de 2020.
D'acord amb el Pla d ́acció, dijous passat es va autoritzar l'obertura de 61 places a la residència Els Jardins de Castellarnau, que s'utilitzarà per traslladar residents amb PCR negativa d'altres residències que no poden garantir-ne l'aïllament.
A data d'avui ja s'hi han traslladat 3 residents de la Residència Orquídies.
El dia 3 d'abril es van traslladar 10 residents de la Residència Atendis a l'Hotel-Salut Verdi, i 10 més a l'Hospital Taulí i l'Hospital de Terrassa.
En aquests moments, s'està pendent que puguin tornar a la seva residència.
De la residència Vivaldi, el dia 6 d'abril es van traslladar 4 residents a l'Albada Centre Sociosanitari.
Cal destacar que des de l'1 d'abril els equips d'atenció primària de l'Institut Català de la Salut han fet 2.861 visites als centres residencials (1.087 presencials i 1.774 telefòniques i virtuals), a més de les visites de coordinació a les residències.
L'activitat es realitza de dilluns a diumenge, garantint una atenció totes les hores de dia, tots els dies de la setmana.
Totes aquestes accions s'han dut a terme de forma coordinada, amb Afers Socials i Vigilància Epidemiològica de Salut Pública, en els centres residencials de la ciutat de Sabadell.
Un total de 94 persones de la plantilla han estat diagnosticades amb la COVID-19
Gairebé 2 mesos després que es detectés el primer cas positiu per coronavirus entre els professionals de la Fundació Hospital de l'Esperit Sant (FHES), a data d'avui el centre no compta amb cap persona de la plantilla amb el virus actiu.
En total, s'ha diagnosticat la COVID-19 a 94 treballadors i treballadores, que ja s'han recuperat de la malaltia i, en gran part, s'han reincorporat ja a la seva feina.
Per tal de fer el seguiment als professionals ja diagnosticats i a aquells amb possibles símptomes de la COVID-19, a la FHES s'han realitzat fins a 584 tests PCR a 338 treballadors.
Durant tot el període, el màxim nombre diari de professionals aïllats i que, per tant, han estat de baixa, ha estat de 57.
La corba de casos infectats entre els professionals de l'Esperit Sant ha seguit la mateixa tendència que la de la població general, arribant al seu punt màxim la setmana del 23 de març, en el moment àlgid de la pandèmia.
Un mes després, el 22 d'abril, la FHES va detectar l'últim treballador positiu.
Des de la Unitat de Salut Laboral s'ha realitzat un intens seguiment de tots els casos, des que presentaven símptomes fins que rebien l'alta mèdica i laboral.
Aquesta conscienciosa feina ha permès agilitzar la ràpida reincorporació dels professionals al seu lloc de treball un cop passada la malaltia.
En les darreres setmanes, el nombre de casos positius ingressats i de defuncions per coronavirus a l'Hospital General de Granollers s'han estabilitzat, amb una clara tendència a la baixa en els darrers dies i amb un augment progressiu del nombre d'altes.
A dia d'avui els casos positius ingressats són 27, les altes acumulades són 487 i el total de defuncions acumulades són 89.
Per altra banda, a l'Hotel medicalitzat B&B hi ha 14 pacients ingressats.
Aquest fet ha permès a l'hospital treballar des de fa dues setmanes en una desescalada per reiniciar progressivament l'activitat assistencial programada, que es va veure alterada per la crisi sanitària de la COVID-19.
Durant el període de màxima activitat pel coronavirus, les visites d'atenció ambulatòria s'han pogut mantenir al voltant del 50% de manera telemàtica En aquests moments ja s'han començat a realitzar de manera presencial un 30% del total de les visites convencionals amb criteris de preferència clínica.
Per garantir les mesures de prevenció, tots els pacients són citats telefònicament i se'ls fa un cribratge per saber el seu estat de salut i si presenten simptomatologia compatible amb la COVID-19, febre, tos, malestar general, etc. Així com per conèixer si han estat en contacte amb alguna persona que hagi patit la malaltia.
Per accedir a l'Hospital han de passar un control a l'entrada i només es permet que puguin entrar acompanyats si presenten mobilitat reduïda, alteració cognitiva o són menors de 18 anys.
En tots els casos, tant pacients com familiars han d'entrar al recinte hospitalari amb mascareta, sense guants i s'han de rentar les mans tant a l'entrada com a la sortida del centre sanitari.
Una altra activitat que ha tornat a la normalitat és la de la planta de Psiquiatria de Benito Menni que ja no té pacients ingressats que no siguin d'aquesta especialitat.
Pel que fa a l'activitat Materno-Infantil (Ginecologia, Parts i Pediatria), que el passat 26 de març es va traslladar a Mútua Granollers, reprendrà la seva activitat a l'Hospital el proper dia 13 de maig a partir de les 19 hores.
Tot i la progressiva desescalada, i d'acord amb el Servei Català de la Salut, l'Hospital segueix mantenint alguns dispositius oberts com l'hotel medicalitzat, l'ampliació de l'UCI fins a un total de 20 llits i àrees d'hospitalització per a possibles rebrots de la COVID-19, a fi d'assegurar una ràpida actuació en cas que s'incrementessin els casos per coronavirus.
Granollers, 8 de juny de 2020.- L'Hotel B&B de les Franqueses del Vallès ha deixat de funcionar com a hospital medicalitzat després de quinze dies sense comptar amb cap pacient ingressat.
Durant la darrera setmana s'ha a tornar a condicionar l'espai com a hotel i s'han dut a terme les accions de neteja i desinfecció necessàries perquè retorni a la seva activitat habitual.
A finals de març el Servei Català de la Salut va encarregar a la Fundació Privada Hospital Asil de Granollers la gestió de l'hotel sanitari amb capacitat per a 80 pacients, que es va obrir el passat dia 2 d'abril, per donar resposta a la situació d'emergència provocada per la COVID-19, i la necessitat de disposar de diferents dispositius d'hospitalització per a poder atendre els pacients afectats per la malaltia.
Es va poder posar en marxa en un temps rècord gràcies a l'esforç de professionals de diferents serveis de l'Hospital General de Granollers (HGG), com manteniment, informàtica, compres i magatzem, farmàcia, etc., de voluntaris que van ajudar a equipar-lo, així com del suport rebut des del primer moment per part de la direcció de l'hotel.
Aquest equipament ha atès pacients, majoritàriament malalts lleus de la COVID-19 amb perfil d'hospitalització a domicili però que no es podien aïllar adequadament a casa seva.
A l'hotel podien rebre atenció sanitària, tractament farmacològic i també oxigenoteràpia.
Durant el temps que ha estat en funcionament, s'han atès 115 pacients, sent el 16 d'abril el dia que va comptar amb la màxima ocupació, 65 pacients ingressats.
L'estada mitjana d'aquests pacients ha estat d'uns 14 dies.
L'hotel també ha acollit 7 professionals de l'hospital que per diferents motius no es podien desplaçar als seus domicilis durant les setmanes de més intensitat de la pandèmia.
Durant la seva activitat, hi han treballat més de 40 professionals de l'HGG, entre metges, infermeres, tècnics en cures auxiliars d'infermeria (TCAI), administratius, personal d'higiene, etc., així com estudiants de medicina i d'infermeria.
S'ha creat una unitat funcional que treballa per garantir la continuïtat assistencial dels usuaris amb complicacions causades pel coronavirus
La Fundació Hospital de l'Esperit Sant (FHES) i els Centres d'Atenció Primària (CAP) de Santa Coloma de Gramenet de l'Institut Català de la Salut treballen plegats des de fa unes setmanes per fer el seguiment dels pacients del territori que tenen complicacions provocades per la COVID-19.
L'objectiu d'aquesta coordinació iniciada a mitjans de maig és assegurar que el pacient rebi l'atenció adequada i evitar-li, així, visites innecessàries a l'especialista o al metge de família.
Amb la incorporació d'una infermera gestora de casos post-COVID es facilita la valoració conjunta dels pacients amb símptomes persistents de la malaltia i es propicia el lligam entre els equips de metges de família i els equips de metges especialistes.
La nova unitat també garantirà que els pacients donats d'alta al Servei d'Urgències de la FHES que siguin positius en coronavirus i aquells que tenen pendent el resultat de la prova PCR siguin controlats posteriorment pel seu metge de família.
El Servei Català de la Salut impulsa aquests formats d'integració que han d'abastar també els àmbits comunitaris, treball social i les corporacions locals.
Reforç dels equips d'atenció primària de Sabadell
El Departament de Salut ha posat en marxa el Pla d'estiu 2020 en un context de particularitats derivades de la COVID-19.
Durant l'estiu, el conjunt de la xarxa sanitària s'organitzarà per donar la resposta adequada a les necessitats de la ciutadania, tenint en compte que els professionals han de tenir un període de descans després de la intensa activitat que s'ha dut a terme en els darrers mesos.
El Pla d'estiu d'enguany ha assignat 7,7 milions d'euros a l'atenció primària de Catalunya, dels quals 171.185 euros són per reforçar els equips d'atenció primària de Sabadell.
Aquests recursos addicionals, més un nou pla previst per a la tardor que serà d'uns 20 milions d'euros per a tot Catalunya, permeten que els equips puguin contractar nous professionals sanitaris per cobrir les vacances d'estiu, consolidar les seves plantilles estructurals i donar suport als centres residencials.
Aquest impuls econòmic farà possible la reobertura del Centre d'Atenció Primària (CAP) Gràcia als matins durant els mesos d'estiu i també permetrà anar consolidant la seva cartera de serveis habitual, més l'atenció a la patologia COVID-19, i el mes de setembre es podrà fer l'obertura en l'horari complet.
El CAP Concòrdia podrà tornar a la normalitat el mes de setembre.
Totes aquestes actuacions estan subjectes a la situació epidemiològica dins de l'entorn d'emergència sanitària actual.
Adaptació dels equips d'atenció primària durant aquests darrers mesos
Els equips d'atenció primària s'han adaptat i es continuen adaptant a les noves necessitats sorgides per la COVID-19, de forma ràpida i eficaç, modificant les seves estructures i organitzacions de treball, per poder fer una detecció ràpida dels nous casos de COVID-19, amb la presa de mostres per fer la PCR i l'estudi de contactes.
I alhora poder disposar de circuits separats (sectorització i neteja) per garantir la seguretat de la ciutadania i dels professionals.
Des l'atenció primària s'està fent el seguiment de les persones amb patologies cròniques, per minimitzar-ne les descompensacions, s'ha reforçat l'atenció domiciliària i s'estan implementant les visites telemàtiques i la resta de cartera de serveis presencial habitual, no demorable.
El dia 1 de juliol s'inicien les obres del Centre d'Urgències d'Atenció Primària (CUAP) El Maresme que estarà ubicat a la planta baixa de l'edifici que actualment ocupa el Centre d'Atenció Primària (CAP) El Maresme de Mataró.
Aquest centre atendrà les poblacions del Baix Maresme i del Maresme Central.
Està previst que l'execució de les obres finalitzi el mes d'abril de 2021 i tindran un cost total (instal·lació, obra i equipament) d'1.166.295 €.
Es durà a terme la reforma parcial de la planta baixa de l'edifici, que correspon a la superfície interior reformada de 578,40 m2 construïts La implantació del programa funcional suposa la modificació total de la distribució de l'àrea afectada, i es genera un nou accés pel passatge d'Antoni Díaz Conde.
El nou accés es planteja en aquest punt per separar-lo de l'accés al CAP, de manera que hi haurà dues entrades diferenciades, però també pel fet que la planta baixa de l'edifici queda aixecada respecte al carrer i és en aquest punt on hi ha menys alçada i millors condicions per garantir l'accessibilitat dels usuaris que arriben pel seu propi peu, i de les lliteres dels que arriben amb ambulància.
A la vegada, és el tram de via pública de l'entorn més adient per implantar-hi un espai reservat d'aturada de les ambulàncies.
Aquesta disposició permet tenir un espai que fa d'accés, vestíbul, sala d'espera, distribuïdor i sortida d'emergència de manera seqüencial i permet tenir dues parts diferenciades: la part assistencial de consultes de triatge, especialitzades i d'atenció immediata, i la part assistencial del box d'emergències i la sala d'observació, on també hi haurà les dependències de l'àrea de personal.
Totes les instal·lacions de l'àmbit reformat seran noves i també es farà la reforma integral de les instal·lacions de climatització de l'edifici, situades a la tercera planta.
Salut realitzarà cribratges massius amb proves PCR a tres barris de Reus, la Sardana (ABS Reus I i II), la Pastoreta i Monestir (ABS Reus V).
La població diana per a aquests cribratges seran les persones residents en aquests barris d'entre 20 i 50 anys.
Els cribratges començaran el divendres 21 d'agost per continuar fent-los el dissabte 22 i el dilluns 24.
Al CAP Sant Pere s'hi instal·laran diferents mòduls exteriors per tal de realitzar la recollida de mostres als residents al barri de la Sardana.
A l'Hospital Sant Joan de Reus es realitzaran les proves als residents dels barris de la Pastoreta i Monestir.
Salut vol realitzar en aquests dies 1.000 proves diàries per tal de tenir testades 3.000 persones un cop finalitzat el cribratge.
Els residents del barri de la Sardana es podran dirigir al CAP Sant Pere el divendres 21 i el dissabte 22 de les 8.00 hores a les 20.00 hores.
Els veïns del barri Monestir es poden dirigir a l'Hospital Sant Joan de Reus el divendres 21 i el dissabte 22 de les 8.00 hores a les 20.00 hores
Els veïns del barri de la Pastoreta es poden dirigir a l'Hospital Sant Joan de Reus el dissabte 22 i el dilluns 24 de les 8.00 hores a les 20.00 hores
A més dels cribratges massius que realitza el Departament de Salut amb la col·laboració dels proveïdors de la ciutat, l'ICS Camp de Tarragona i l'Hospital Sant Joan de Reus, s'ha incrementat l'acció comunitària amb agents cívics, Protecció Civil i Guàrdia Urbana per part de l'Ajuntament de Reus.
A la Regió Sanitària Camp de Tarragona, l'índex de creixement potencial o risc de rebrot (EPG) es troba en 139,07 amb un risc alt, pel que fa a la velocitat de reproducció de la malaltia, l'Rt se situa en 1,76.
En la darrera setmana hi ha hagut 334 casos positius de coronavirus a la Regió Sanitària Camp de Tarragona.
Pel que fa a Reus l'índex de creixement potencial o risc de rebrot (EPG) es troba en 390,51 amb un risc alt, pel que fa a la velocitat de reproducció de la malaltia, l'Rt se situa en 2,44.
En la darrera setmana a Reus 133 casos positius de coronavirus a la Regió Sanitària Camp de Tarragona.